### 5.      Ansøgning om lejeforhøjelse, låneoptagelse og kommunegaranti - Lejerbo Kalundborg, afd. 561-0 Sandåsvej

**Åbent**

Sagsnr.: 326-2016-1539        J.nr.: 03.11.08            Dokumentnr.:
326-2016-8692

**Sagstype**

Beslutning

**Resume og sagens baggrund**

Lejerbo skal optage et realkreditlån på 958.000 kr.
Realkreditinstituttet kræver 100 % kommunegaranti for lånet, som medfører en
lejeforhøjelse på 7,59 %. - Et alment boligselskab skal have
kommunalbestyrelsens godkendelse til lejeforhøjelse over 5 % samt til
udstedelse af pantebrev (låneoptagelse), men det *kan* uddelegeres til
administrationen, hvilket det er i Kalundborg Kommune. Kommunegarantier *skal*
dog altid godkendes af Kommunalbestyrelsen.

**Indstillinger**

Direktøren indstiller, *at*

1. kommunalbestyrelsen
godkender låneoptagelse af 30-årigt kontantlån på 958.000 kr. med fast rente
uden afdragsfrihed og i.h.t. ansøgning og lånetilbud af 08-01-2016.

2. kommunalbestyrelsen
godkender lejeforhøjelsen på 7,59 %.

3. kommunen yder
garanti for lånet på 958.000 kr. svarende til 100 % garanti, jf. almenboliglovens
§ 98.

4. lejeforhøjelsen
først varsles til ikrafttrædelse fra tidspunktet for ibrugtagningen jf. almenboliglovens
§ 10, stk. 6.

5. godkendelsen er
betinget af, at der forinden igangsætning er indhentet de evt. nødvendige
tilladelser, jf. bygningsreglementet, lokalplaner m.v.

**Behandling**

Økonomiudvalget og Kommunalbestyrelsen

**Sagsfremstilling**

Lejerbo søger om at optage et 30-årigt kontantlån på 958.000
kr. med fast rente hos BRF-kredit. BRF-kredit stiller krav om kommunegaranti,
idet afd. 561-0 er belånt med indekslån, som indebærer, at der p.t. ikke er
tilstrækkelig friværdi i ejendommen.

Lånet giver ikke mulighed for afdragsfrihed. Lånet er til
delvis finansiering af udskiftning af varmeanlæg og isolering i afd. 561-0,
beliggende [adresse] i Kalundborg, som består af 10 boliger. Det nuværende
oliefyr er "udtjent". Der installeres varmepumper, da der ikke må opsættes
nyt oliefyr.

De samlede anlægsudgifter er budgetteret til 1.558.000 kr.
inkl. låneomkostninger, heraf er det oplyst, at *forbedringsarbejderne* *udgør
39 %.*

Det samlede projekt finansieres således:

Realkreditlån
958.000 kr.  (= 61,5 % af 1.558.000 kr.)

Tilskud fra dispositionsfonden                   500.000
kr.

Egne henlæggelser til vedligeholdelser        100.000
kr.

I alt                                                 1.558.000
kr.

Lånet, hvortil der søges om kommunegaranti, er således både
til *fornyelser* og til *vedligeholdelse/renovering*. Som hovedregel
skal forbedringer lånefinansieres, hvorimod afdelingen og evt. selskabet selv
skal finansiere vedligeholdelse/renovering.

Ifølge almenboliglovens § 98 kan en kommune kun give
kommunegaranti til lån til renovering/ vedligeholdelse, *såfremt* der er
tale om *ekstraordinære renoveringsarbejder* (dvs. nødvendige). Det er
kommunen, som vurderer, hvorvidt projektet kan betragtes som ekstraordinært
renoveringsarbejde. Økonomistaben vurderer, at der er tale om nødvendigt og  *ekstraordinært
renoveringsarbejde*, idet det gamle oliefyr snart ikke kan længere.

Godkendelse af låneoptagelse (pantsætning) sker jf.
almenboliglovens § 29 og lejeforhøjelsen jf. driftsbekendtgørelsens § 76, stk.
4.

Økonomistaben har desuden påset, at projektet er godkendt på
et ekstraordinært afdelingsmøde den 10-09-2015 og på et ekstraordinært
organisationsmøde den 13-10-2015.

**Økonomiske konsekvenser**

Kommunegarantier, der ydes med hjemmel i almenboligloven,
medregnes ikke i kommunens låneramme. Garantien får kun bevillingsmæssige
konsekvenser for kommunen, såfremt boligselskabet ikke er i stand til at betale
lånet.

**Økonomiudvalgets møde den 18.
januar 2016:**

Anbefales.